
Betegtájékoztató: Információk a felhasználó számára
Lotensin HCT 10 mg/12,5 mg filmtabletta

benazepril-hidroklorid/hidroklorotiazid
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont
A betegtájékoztató tartalma:

1.
Milyen típusú gyógyszer a Lotensin HCT filmtabletta és milyen betegségek esetén alkalmazható?

2.
Tudnivalók a Lotensin HCT filmtabletta szedése előtt

3.
Hogyan kell alkalmazni a Lotensin HCT filmtablettát?

4.
Lehetséges mellékhatások

5.
Hogyan kell a Lotensin HCT filmtablettát tárolni?

6.
A csomagolás tartalma és egyéb információk

1.
Milyen típusú gyógyszer a Lotensin HCT filmtabletta és milyen betegségek esetén alkalmazható?
A Lotensin HCT filmtabletta a magasvérnyomás-betegség kezelésére szolgál. A magas vérnyomás megnöveli a szív és az artériák terhelését. Ha ez hosszabb ideig fennáll, akkor ez veszélyezteti az agy, a szív és a vesék artériáit és súlyos agyi keringési zavart, szív- és veseelégtelenséget okozhat. A magas vérnyomás növeli a szívroham kockázatát.

A vérnyomás normalizálása csökkenti ezen megbetegedések veszélyét.

A Lotensin HCT filmtabletta egy angiotenzin-konvertáló enzim (ACE)-gátlót és egy vízhajtót tartalmaz, melyek csökkentik a magas vérnyomást. Az ACE-gátlók a szervezetben az erek összehúzódásáért felelős anyag keletkezését gátolják. Ezáltal az erek elernyednek és a vérnyomás csökken. A vízhajtók a vizelet mennyiségének növelésével csökkentik a szervezet víz- és sótartalmát. Rendszeres, tartós alkalmazásuk segíti a vérnyomás normalizálását és szintentartását.

2.
Tudnivalók a Lotensin HCT filmtabletta szedése előtt
Ne szedje a Lotensin HCT filmtablettát:
· ha allergiás (túlérzékeny) a benazeprilre, bármely egyéb ACE-gátlóra, a hidroklorotiazidra vagy egyéb szulfonamid származékokra, illetve a Lotensin HCT filmtabletta (6 pontban felsorolt) egyéb összetevőjére;
· ha cukorbetegségben szenved vagy károsodott a veseműködése és aliszkirén hatóanyag tartalmú vérnyomáscsökkentő gyógyszert kap;
· ha súlyos vese- vagy májbetegségben szenved;
· ha korábban bármely ACE-gátló szedése kapcsán rekedtség, az arc, ajkak, kezek vagy lábak duzzanata/ödémája, illetve hirtelen fellépő légzési probléma jelentkezett;
· ha vérében kezelés ellenére kóros bizonyos elektrolitok szintje (alacsony vérkáliumszint, alacsony vérnátriumszint);
· ha köszvénye van;
· ha több mint 3 hónapja terhes (azonban a terhesség korai szakaszában sem ajánlott szedni a Lotensin HCT filmtablettát – lásd. a “Terhesség” című részt.);
· ha Ön szakubitril/valzartán-t (a krónikus szívelégtelenség kezelésére felnőtteknél alkalmazott gyógyszert) szed vagy szedett, mivel ilyenkor fokozott a kockázata az angioödéma (hirtelen fellépő duzzanat a bőr alatt, olyan területen, mint például a torok) kialakulásának.
Figyelmeztetések és óvintézkedések

A Lotensin HCT filmtabletta szedése előtt beszéljen kezelőorvosával, gyógyszerészével vagy a gondozást végző egészségügyi szakemberrel:
· ha szívbillentyű rendellenessége van;
· amennyiben egyidejűleg láza, bőrkiütése, ízületi fájdalma jelentkezik – amelyek egy autoimmun betegség (a lupusz eritematózusz) tünetei lehetnek – vagy ha már volt ilyen betegsége;
· ha Ön cukorbeteg;
· ha vesebetegsége vagy májbetegsége van;
· ha magas a vér koleszterinszintje;
· ha hasmenése, hányása van;
· ha Hymenoptera-méreg (méh vagy darázsméreg) kezelés előtt vagy után áll, beleértve a csípés okozta allergia tesztelését vagy kezelését is;
· ha művese kezelésben részesül vagy művese kezelés előtt áll;
· tervezett műtét (beleértve a szájsebészeti, fogászati beavatkozást is) előtt áll, illetve sürgősségi ellátásban részesül.
· Feltétlenül közölje orvosával, ha úgy gondolja, hogy terhes, vagy teherbe eshet. A Lotensin HCT filmtabletta szedése a korai terhesség időszakában nem ajánlott. Nem szabad szedni a gyógyszert, ha több mint 3 hónapja terhes, mivel súlyos károkat okozhat a magzatnak, ha a terhességnek ebben a szakaszában szedi (lásd a „Terhesség” című részt).
· Ha Ön a következő, magasvérnyomás-betegség kezelésére szolgáló gyógyszerek bármelyikét szedi:

· angiotenzin II-receptor blokkoló (ARB) (zartánok néven is ismertek – például valzartán, telmizartán, irbezartán), különösen akkor, ha cukorbetegséggel összefüggő vesebetegségben szenved;
· az angiotenzin-konvertáz enzim gátlószerei (ACE-gátlók) (prilek néven is ismertek, például: kaptopril, enalapril, lizinopril, perindopril, ramipril, benazepril, trandolapril);
· aliszkirén.
· Ha Ön az alábbi gyógyszerek bármelyikét szedi, az angioödéma kialakulásának kockázata növekedhet:

· racekadotril, a hasmenés kezelésére alkalmazott gyógyszer;
· olyan gyógyszerek, amelyeket az átültetett szervek kilökődésének megakadályozására, valamint daganatok kezelésére alkalmaznak (például temszirolimusz, szirolimusz, everolimusz);
· vildagliptin, a cukorbetegség kezelésére alkalmazott gyógyszer.
· Ha volt már bőrrákja, vagy ha a kezelés során váratlan bőrelváltozást tapasztal. A hidroklorotiaziddal, különösen a nagy dózissal történő hosszú távú kezelés növelheti a bőr- és ajakrák egyes típusainak (nem melanóma típusú bőrrák) kockázatát. Védje bőrét a napsugárzástól és az UV-sugaraktól a Lotensin HCT szedése alatt.

· Ha Ön látásromlást vagy szemfájdalmat tapasztal. Ezek a tünetek a szem érhártyáján belüli folyadékfelhalmozódásra (koroideális effúzió vagy folyadékgyülem) vagy a szembelnyomás emelkedésére utalhatnak és a Lotensin HCT bevételét követően órákon vagy heteken belül jelentkezhetnek, és ha nem kezelik, tartós látásvesztéshez vezethetnek, különösen azon betegeknél, akik kórtörténetében szulfonamid vagy penicillin allergia szerepel. Azoknál a betegeknél, akiknél akut látásélesség-csökkenés vagy szemfájdalom jelentkezik, a kezelést azonnal le kell állítani. Haladéktalanul keresse fel kezelőorvosát.
· Ha a múltban a hidroklorotiazid bevételét követően légzési vagy tüdőt érintő problémát tapasztalt (beleértve a tüdőgyulladást vagy a tüdőben felgyülemlő folyadékot is). Ha a Lotensin HCT filmtabletta bevételét követően súlyos légszomj vagy légzési nehézség jelentkezik Önnél, azonnal forduljon orvoshoz!
A tiazid-típusú vízhajtók csökkenthetik a glükózérzékenységet diabeteszes betegeknél. Az inzulin vagy a szájon át szedett vércukorszint-csökkentő gyógyszer adagjának módosítására lehet szükség. A tiazid terápia alatt a rejtett diabetes mellitus tünetei jelentkezhetnek.

A diabetes mellitusban szenvedő beteg szoros ellenőrzése szükséges a vércukorszint jelentős ingadozásának elkerülése és a megemelkedett vércukorcintszint elfedett tüneteinek felismerése érdekében.
Kezelőorvosa rendszeresen ellenőrizheti az Ön veseműködését, vérnyomását és az elektrolitszinteket (például kálium) a vérben.

Lásd még a „Ne szedje a Lotensin HCT filmtablettát” pontban szereplő információkat.
Egyéb gyógyszerek és a Lotensin HCT filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett valamint szedni tervezett egyéb gyógyszereiről.

Mielőtt bevesz bármilyen gyógyszert a Lotensin HCT filmtabletta használatával egyidejűleg, tájékoztassa kezelőorvosát. Lehet, hogy orvosának meg kell változtatnia a gyógyszerek adagját és/vagy egyéb óvintézkedéseket tehet:

· ha Ön angiotenzin II-receptor blokkolót (ARB) vagy aliszkirént szed (Lásd még a „Ne szedje a Lotensin HCT filmtablettát” és a „Figyelmeztetések és óvintézkedések” pontok alatti információt).
Ha Ön az alábbi gyógyszerek bármelyikét szedi, az angioödéma kialakulásának kockázata növekedhet:

· racekadotril, a hasmenés kezelésére alkalmazott gyógyszer;
· olyan gyógyszerek, amelyeket az átültetett szervek kilökődésének megakadályozására, valamint daganatok kezelésére alkalmaznak (például temszirolimusz, szirolimusz, everolimusz);
· vildagliptin, a cukorbetegség kezelésére alkalmazott gyógyszer.
Különösen fontos, hogy tájékoztassa kezelőorvosát vagy gyógyszerészét, ha az alábbi gyógyszerek közül bármelyiket szedi, nemrégiben szedte, vagy szedését tervezi:
· más vérnyomáscsökkentők,

· lítium-tartalmú gyógyszerek (bizonyos pszichés zavarok kezelésére szolgáló gyógyszer),

· káliumpótlók (beleértve a sópótlókat), káliummegtakarító diuretikumok és a vér káliumtartalmának emelkedését okozó egyéb gyógyszerek (például bakteriális fertőzések kezelésére alkalmazott trimetoprim és ko-trimoxazol; ciklosporin, amely az átültetett szerv kilökődésének megakadályozására alkalmazott immunszuppresszív gyógyszer; és a heparin, ami a vérrögök kialakulásának megelőzésére szolgáló gyógyszer),
· fájdalom- és gyulladáscsökkentők, különösen az úgynevezett nem-szteroid gyulladásgátlók (NSAID‑ok),

· kortizon-szerű gyógyszerek (szteroidok, immunrendszer működését befolyásoló gyógyszerek),
· digoxin (szívelégtelenség és bizonyos szívritmuszavarok kezelésére szolgáló gyógyszer),

· inzulin vagy szájon át szedhető vércukorszint csökkentő gyógyszerek (cukorbetegség kezelésére szolgálnak),
· kolesztiramin és kolesztipol gyanták (epesavak felszívódását gátolják és általában a magas vérzsírszint csökkentésére használják),
· kuráre-származékok (műtét alatt használt izomlazítók),
· allopurinol (köszvény kezelésére használt gyógyszer),
· amantadin (Parkinson-kór és bizonyos vírosok okozta megbetegedések kezelésére használt gyógyszer),
· daganatos betegségek kezelésére szolgáló készítmények,
· atropin és biperidén (úgynevezett antikolinerg szerek, különböző betegségek, például gyomor-bélrendszeri görcsök, húgyhólyag izomfeszülése, asztma, mozgászavarok, izomgörcsök, Parkinson-kór és műtéti érzéstelenítés során kiegészítő kezelésként használják),
· ciklosporin (immunrendszer működését befolyásoló gyógyszer, melyet szervátültetések után alkalmazhatnak),
· metildopa (Parkinson-kór kezelésére szolgáló gyógyszer),
· D-vitamin és kalcium-sók (csontritkulás kezelésére szolgáló gyógyszerek),
· karbamazepin (elsősorban epilepszia és pszichés betegségek kezelésére használt gyógyszer),
· arany-injekció (ízületi gyulladás, reuma kezelésére alkalmazhatják).
A Lotensin HCT filmtabletta egyidejű bevétele étellel, itallal és alkohollal
Tartózkodjon az alkoholfogyasztástól. Az alkohol további vérnyomáscsökkenést okozhat és/vagy növeli a szédülés, illetve ájulás lehetőségét.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Terhesség

Feltétlenül közölje kezelőorvosával, ha úgy gondolja, hogy terhes vagy terhes lehet. Az orvos azt fogja tanácsolni Önnek, hogy hagyja abba a gyógyszer szedését, mielőtt teherbe esik, vagy amint megtudja, hogy terhes. A Lotensin HCT filmtabletta helyett egy másik gyógyszert fog ajánlani Önnek. A Lotensin HCT filmtabletta szedése nem ajánlott a terhesség időszakában. Nem szabad szedni a Lotensin HCT filmtablettát a 3. terhességi hónap után, mert súlyos károkat okozhat a magzatnak.

Szoptatás

Közölje orvosával, amennyiben szoptat vagy el szeretné kezdeni a szoptatást. A Lotensin HCT filmtabletta alkalmazása nem javasolt szoptató anyáknak.

A készítmény hatásai a gépjárművezetéshez és a gépek kezeléséhez szükséges képességekre

Hasonlóan sok egyéb vérnyomáscsökkentő gyógyszerhez, a Lotensin HCT filmtabletta szédülést okozhat és befolyásolhatja a koncentrálóképességet. Ezért mielőtt járművet vezet, gépen dolgozik vagy egyéb, koncentrációt igénylő, potenciálisan veszélyes tevékenységet végez, bizonyosodjon meg róla, hogy hogyan reagál a Lotensin HCT filmtabletta hatására, és ki kell kérnie orvosa állásfoglalását.

A Lotensin HCT filmtabletta laktóz-monohidrátot tartalmaz.

A Lotensin HCT filmtabletta 200,5 mg laktóz-monohidrátot tartalmaz filmtablettánként.

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
3.
Hogyan kell szedni a Lotensin HCT filmtablettát?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A magas vérnyomás tünetei esetenként nem észlelhetőek, a beteg teljesen jól érezheti magát. Éppen ezért ne módosítsa az adagot és ne hagyja abba a szedést a kezelőorvos beleegyezése nélkül.

Emlékeztetjük, a gyógyszer nem gyógyítja meg a magas vérnyomást okozó alapbetegséget, hanem annak tünetét – a magas vérnyomást – mérsékli. Ezért kell folyamatosan, az orvos előírása szerint szednie a készítményt.
A készítmény ajánlott adagja: a kezelést a legkisebb adaggal kell kezdeni, majd – ha szükséges – a kezelőorvos fokozatosan emelheti az adagot.

Javasolt a gyógyszert minden nap azonos időben, célszerűen reggel bevenni.

Néhány esetben kezelőorvosa a készítmény naponta 2-szer történő alkalmazását írja elő.

A tablettát beveheti étkezés előtt, után vagy étkezés közben is.

Gyermekek és serdülők
A Lotensin HCT filmtabletta biztonságos alkalmazhatósága és hatékonysága gyermekek és 18 éven aluli serdülők esetében még nincs meghatározva.

A Lotensin HCT filmtabletta nem javasolt súlyosan károsodott veseműködésű betegek kezelésére.
Szedhető-e a Lotensin HCT filmtabletta idős korban?

Igen, de ha Ön elmúlt 65 éves, érzékenyebben reagálhat a Lotensin HCT filmtabletta hatására, melyet a kezelés során mindenképpen figyelembe kell venni.

Fontos az Ön állapotának rendszeres ellenőrzése, hogy orvosa meggyőződhessen a gyógyszer megfelelő hatásáról. Időről időre szükséges a kálium és egyéb elektrolitok szintjének mérése a vérben, különösen, ha Ön 65 év feletti, bizonyos szív-, máj- vagy vesebetegségben szenved vagy káliumpótlásban részesül. Kezelőorvosa tájékoztatni fogja a szükséges vizsgálatokról.

Ha az előírtnál több Lotensin HCT filmtablettát vett be

Értesítse kezelőorvosát, amilyen hamar lehetséges, ha az alábbi tüneteket észleli:

· súlyos szédülés és/vagy ájulás,

· tartós vagy súlyos émelygés, hányás vagy hasmenés,

· szokatlan fáradtság, gyengeség, izomgörcsök,

· vagy ha szabálytalan szívverést érez.

Ha elfelejtette bevenni a Lotensin HCT filmtablettát

Ha elfelejti bevenni a soron következő adagot, pótolja azt minél hamarabb. Ha ez közel esik a következő bevétel idejéhez, hagyja ki az "elfelejtett" adagot és a gyógyszerszedést a következő "rendes" időben történő bevétellel folytassa. Ne vegyen be kétszeres adagot a kihagyott adag pótlására.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Haladéktalanul forduljon kezelőorvosához, ha az alábbi ritka (1 000-ből legfeljebb 1 beteget érinthet) mellékhatásokat észleli: az arc, szemek, ajkak vagy nyelv duzzanata/ödémája, nyelési vagy hirtelen fellépő légzési zavar esetén.

Lotensin HCT filmtabletta alkalmazása során a következő mellékhatásokat észlelték eddig:

Gyakori (10-ből legfeljebb 1 beteget érinthet):

szívdobogásérzés, szédülés (különösen hirtelen felálláskor, felüléskor), gyomor-bélpanaszok, bőrkiütés, bőrkipirulás, viszketés, fényérzékenység, gyakori vizeletürítés, köhögés, légzőszervi tünetek, fejfájás, szédülés, fáradtság.
Ritka (1 000-ből legfeljebb 1 beteget érinthet):

mellkasi fájdalom, szédüléssel járó vérnyomásesés, hasmenés, székrekedés, hányinger, hányás, hasi fájdalom, a vér káliumszintjének csökkenése, a vér karbamid-nitrogén (BUN) és szérum kreatininszintjének emelkedése, ízületi fájdalom, csont- és izomfájdalom, aluszékonyság, a kezek, lábak vagy ajkak zsibbadása vagy bizsergés érzete, álmatlanság, idegesség, nyugtalanság, az ajkak és az arc vizenyője, duzzanata (angioödéma), a vér húgysavszintjének emelkedése, alacsony vér hemoglobinszint (vérszegénység).
Nagyon ritka (10 000-ből legfeljebb 1 beteget érinthet):

ízérzés zavara, fülzúgás, a vér nátriumszintjének csökkenése.
Nem ismert (a gyakoriság a rendelkezésre álló adatokból nem állapítható meg):

ájulás, alacsony hemoglobinszint, a vér káliumszintjének csökkenése.
Az önmagában alkalmazott benazepril-kezelés során a következő mellékhatásokat észlelték eddig:

Ritka (1 000-ből legfeljebb 1 beteget érinthet):
szívtáji szorító fájdalom (angina pektoris), szívritmuszavarok, májgyulladás(elsősorban epepangásos), epepangásos sárgaság, lázzal járó bőrgyulladás például hólyagok
Nagyon ritka (10 000-ből legfeljebb 1 beteget érinthet):

vérszegénység (anémia), vérlemezkeszám-csökkenés, szívinfarktus, mellkasi fájdalom, hasnyálmirigy‑gyulladás, Stevens–Johnson-szindróma (súlyos bőrreakciók, ami kiütésben, szájban kialakuló fekélyképződésben, a bőr vörösödésében és hólyagosodásában nyilvánulhat meg), károsodott veseműködés.
Nem ismert (a gyakoriság a rendelkezésre álló adatokból nem állapítható meg):

a granulocita képzés megszűnése a csontvelőben (agranulocitózis), neutropénia (bizonyos típusú fehérvérsejtek számának csökkenése a vérben), túlérzékenységi reakciók, vékonybél ödéma, magas káliumszint a vérben, pszoriázis súlyosbodása (vörös, viszkető, pikkelyes foltokat okozó bőrbetegség, amely leggyakrabban a térden, könyökön, törzsön és fejbőrön okoz tüneteket).
Az önmagában alkalmazott tiazid-típusú vízhajtókkal való (beleértve a hidroklorotiazidot is) kezelés során a következő mellékhatásokat észlelték eddig:

Gyakori (10-ből legfeljebb 1 beteget érinthet):

étvágytalanság, hányinger, hányás, felálláskor jelentkező hirtelen vérnyomásesés (melyet alkohol, altatók és nyugtatók súlyosbíthatnak), csalán- és más jellegű bőrkiütés, erekciós problémák.
Nem gyakori (100-ból legfeljebb 1 beteget érinthet):

akut veseelégtelenség.
Ritka (1 000-ből legfeljebb 1 beteget érinthet):
a vérlemezkék számának a csökkenése, mely esetenként a bőr tűszerű bevérzésével járhat, alvászavarok, depresszió, fejfájás, szédülés, a kezek, lábak vagy ajkak zsibbadása vagy bizsergés érzete, szívritmuszavarok, székrekedés, hasmenés, hasi diszkomfort érzés, látászavarok (főleg a kezelés első néhány hetében), epeúti elzáródás, sárgaság, fényérzékenység.
Nagyon ritka (10 000-ből legfeljebb 1 beteget érinthet):

a fehérvérsejtek számának csökkenése a vérben (leukopénia), a granulocita képzés megszűnése a csontvelőben (agranulocitózis), vérszegénység (anémia), túlérzékenységi reakciók, nekrotizáló érgyulladás, légzési nehézségek (tüdőgyulladás vagy tüdőben felgyülemlő folyadék esetén), akut légzési nehézség (tünetei lehetnek többek között a súlyos nehézlégzés, láz, gyengeség, zavartság), hasnyálmirigy-gyulladás, súlyos bőrreakciók, toxikus epidermális nekrolízis (e néven ismert betegség), szisztémás lupusz eritematózus nevű betegségre emlékeztető rendellenesség.
Nem ismert (a gyakoriság a rendelkezésre álló adatokból nem állapítható meg):

a vér kloridion szintjének és savtartalmának csökkenése, vesekárosodás és veseelégtelenség, súlyos bőrreakciók (eritéma multiforme), láz, izomgörcs, látásromlás vagy szemfájdalom a magas szembelnyomás miatt (a szem érhártyáján belüli folyadékfelhalmozódás [koroideális effúzió vagy folyadékgyülem] vagy akut zárt zugú zöldhályog lehetséges jelei), gyengeség, a vérsejtek számának csökkenése (aplasztikus anémia), a vércukorszint emelkedése, a cukor megjelenése a vizeletben, diabeteszes betegek anyagcseréjének romlása, bőr- és ajakrák (nem melanóma típusú bőrrák).
A hidroklorotiazid, főleg nagy adagoknál, anyagcserezavarokat okozhat. Diabéteszes vagy arra érzékeny betegeknél magas vércukorszintet, valamint a cukor megjelenését a vizeletben idézheti elő.
Haladéktalanul forduljon orvosához, ha emésztési rendellenességet, különösen, ha súlyos émelygést, hányást vagy hasmenést észlel, illetve, ha ezek a tünetek nem szűnnek meg maguktól rövid idő alatt.
A felsorolt tünetek következtében szervezete túl sok vizet veszíthet és vérnyomása nagyon alacsony lesz.

Szédülés, illetve ájulás előfordulhat testedzés vagy nagyon meleg időjárás esetén is. Az erős izzadással sok folyadékot veszít és vérnyomása nagyon lecsökkenhet. Ezért ilyenkor legyen óvatos és pótolja a folyadékveszteséget.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Lotensin HCT filmtablettát tárolni?
Legfeljebb 30 °C-on tárolandó. Az eredeti csomagolásban tartandó.
A gyógyszer gyermekektől elzárva tartandó!

A dobozon feltüntetett lejárati idő (EXP) után ne szedje a Lotensin HCT filmtablettát. A lejárati idő a megadott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Lotensin HCT filmtabletta?
A készítmény hatóanyagai:

10,0 mg benazepril-hidrokloridot és 12,5  mg hidroklorodiazidot tartalmaz filmtablettánként.
Egyéb összetevők:

Mag:
hipromellóz, hidrogénezett ricinusolaj, kroszpovidon, laktóz-monohidrát.

Bevonat:

makrogol 8000, vörös vas-oxid (E 172), titán-dioxid (E 171), talkum, hipromellóz.
Milyen a készítmény külleme és mit tartalmaz a csomagolás?
Küllem: halvány rózsaszín, ovális, mindkét oldalán enyhén domború, filmtabletta, egyik oldalán bemetszéssel. Törési felülete fehér színű.

A tabletta egyenlő adagokra osztható.
Csomagolás: 14 db, ill. 28 db filmtabletta buborékcsomagolásban és dobozban.

A forgalomba hozatali engedély jogosultja:

Viatris Healthcare Limited

Damastown Industrial Park

Mulhuddart

Dublin 15

DUBLIN

Írország
Gyártó:
Mylan Hungary Kft.

2900 Komárom, Mylan utca 1.

